Ismét frissült a fortepan! Ezúttal nem kevesebb, mint 25 adományozó képeiből válogattak, így került egymás mellé a régi és az új Erzsébet-híd, a századforduló utáni látkép, a hatvanas évek városképei és a rendszerváltás körüli Berlin. Az alábbiakban egy kis ízelítőt láthat a Nyájas: 25 budapesti kép a legújabb képadagból, sok Erzsébet-híddal. (A kép azonosító számára kattintva nagy felbontásban is letölthető a kép.)







44072: Kilátás a Gellért-hegyről Ferencváros felé. Az előtérben a Szabadság híd, mögötte a néhány napja megnyitott Bálna raktárépületei, még a hatvanas években.Nehru parkról még szó sincs.







41842: 1963-64 körül járhatunk, még éppen áll a Blaha Lujza téren a régi Nemzeti Színház, de mögötte már árkádosították a sarokházat - ahol amúgy sok évtizede gyógyszertár működik. Jobbra befigyel még a Sajtóház is, aminek a helyén ma az Europeum áll. És még van villamosvonal a Rákóczi úton, azt majd csak 1972 végén, a 2-es metró átadásával búcsúztatják el.







45581: A második világháború még csak most érhetett véget. A régi Erzsébet-hidat már felrobbantották, tehát 1945 januárja után járunk. De még nem áll a Szabadság-szobor a Citadella mellett, tehát 1947 áprilisa előtt.







44317: A hetvenes évek elejére datált képen már egész rendesen lezajlott a Döbrentei tér, a Tabán egykori alsó végének rendezése. Talán korábbi a kép, mert a túlparton még nyoma sincs az új szállodasornak.(?)







44913: És ha már dunaparti szállodasor: ezen a harmincas évekbeli képen még a háború előtti épületegyüttes sorakozik, az előtérben a régi Erzsébet-híddal. Északra, Angyalföldön még az ipar kéményei uralták a tájat.







44487: A régi Erzsébet-híd éjszaka, a harmincas években. Figyeljük meg a kis házikót a kép jobb alsó sarkában, és a pesti oldalon az ortodox templom két tornyát.







42435: A Március 15. tér északi oldala a hatvanas évek elején. A felrobbantott Erzsébet-híd torzója közel két évtizeden át tartozott hozzá a város látványához. Balra az a kis "rotunda" lóg be, amely eredetileg ahhoz az Erzsébet-szoborhoz készült, amely ma a túlparton áll. (Vagy inkább ül.)







45571: A hatvanas évek legeleje: elkezdték elbontani a régi Erzsébet-híd maradványait, hogy aztán...







41834: ...1963 körül már az új Erzsébet-híd épülhessen a helyére.







44100: Furán hat a végleges színezése nélkül még vöröses színben úszó híd, 1964 körül.







44101: A hatvanas évek elején is éppen fel volt túrva a Ferenciek tere - csak akkor még Felszabadulás tér volt a neve.A Párisi udvar épületében már ott találjuk az IBUSZ irodát.







45572: Gellért tér, 1945. A felszabadító hős szovjet csapatok egyik legsürgősebb feladata az volt, hogy emlékműveket emeljenek a felszabadító hősöknek. A szétlőtt városban ott ragyogtak az emlékművek a Gellért téren és szemben, a Vigadó téren.







44074: A hatvanas években már egészen más arcát mutatta a tér. Frankó kis üvegpavilon, ostornyeles kandeláberek, nagyon csinos forgalmi jelzőlámpák. És csak semmi sziklakápolna - az éppen el van falazva!







44934: A hármashatárhegyi sportrepülőtérről sok kép jelent meg - ez az egyikük.







44054: A Jászai Mari tér az ötvenes években. A KÖZÉRT hentesáru üzlet helyén ma McDonald's üzemel. És persze ma már nem macsaköves a Szent István körút.







44068: A Jászai Mari téri kis park, még mindenféle kiemelt növényágyások nélkül, egy remek babakocsival a fák között, a hatvanas években.







45557: A második világháborúban szétlőtt Kálvin tér. A közepén a Danubius-kút romjai, amely ma az Erzsébet tér parkjában áll. Vajon mi lehet a táblák felirata középen?







45605: A Keleti pályaudvar a második világháborús pusztítás nyomaival.







44912: A Kossuth tér az 1930-as években, légifotón.







44911: Lágymányos az 1920-as években. A háttérben a déli vasúti híd, a budai oldalán még feltöltetlen területtel.Az előtérben a Gellért-fürdő. Hol van még az Infopark...







44887: Mivel tévékészüléke még alig volt valakinek, az 1956-os forradalom idején az uralta a médiát, aki a Magyar Rádiót uralta. A jobb oldalon álló épület ma az Andrássy Egyetem, balra a Nemzeti Múzeum kertjének hátsó kerítése lóg be egy kicsit.







43888: A Március 15. tér a harmincas években, a jobb felső sarokban a piaristák épülete.







44841: A Pasaréti tér új épületei a harmincas években. Még bal oldali közlekedés volt érvényben, azt csak 1941-ben állították át.







45570: A második világháború után sebtiben "helyreállított" Szabadság-híd. A 30867-as képen az is látszik, hogy egy jókora Sztálin-portrét azért nem felejtettek el kitenni...







45583: A Vigadó tér a második világháború után, a "repülős" szovjet emlékművel.





A Fővárosi Blog az alábbi helyeken is elérhető:

